Nariadenie Komisie (ES) č. 933/94
z 27. apríla 1994,
ktorým sa ustanovujú účinné látky prípravkov na ochranu rastlín a určujú spravodajské členské štáty pre vykonávanie nariadenia Komisie (EHS) č. 3600/92
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvedení prípravkov na ochranu rastlín na trh [1], zmenenú a doplnenú smernicou Komisie 93/71/EHS [2],
so zreteľom na nariadenie Komisie (EHS) č. 3600/92 z 11. decembra 1991, ktorým sa ustanovujú podrobné pravidlá na implementáciu prvej etapy pracovného programu uvedeného v článku 8 (2) a smernice 91/414/EHS o uvedení prípravkov na ochranu rastlín na trh [3], a najmä na jeho článok 5 (2),
keďže účasť členských štátov ako spravodajcov v pracovnom programe uvedenom v článku 8 (2) smernice 91/414/EHS je stanovená nariadením (EHS) č. 3600/92, a najmä v jeho článkoch 5 (2) a 5 (4);
keďže Komisia obdržala oznámenia o 89 z 90 účinných látok, ktoré sú uvedené v prílohe I k nariadeniu (EHS) č. 3600/92;
keďže po preskúmaní oznámení musí byť prijaté rozhodnutie o účinných látkach, ktoré sa majú posudzovať v rámci nariadenia (EHS) č. 3600/92 a o stanovení spravodajského členského štátu pre každú z týchto účinných látok;
keďže rozhodnutie musí byť prijaté aj so zreteľom na konečný termín predloženia dokumentácie a ďalších technických a vedeckých informácií spravodajskému členskému štátu;
keďže oznámenia musia byť uskutočnené v stanovenej lehote a v súlade so vzorom uvedeným v prílohe II k nariadeniu (EHS) č. 3600/92 skompletizované a musia obsahovať záväzok uvedený v časti 5 tohto vzoru; keďže oznámenia, ktoré nie sú v súlade s týmito požiadavkami, nemohli byť zohľadnené a v dôsledku toho neboli zaradené do zoznamu;
keďže názvy a adresy výrobcov, ktorí predložili oznámenia spĺňajúce uvedené požiadavky, musia byť uverejnené tak, aby bolo možné nadviazať kontakty s cieľom predkladania spoločných materiálov;
keďže sa zdá primerané uvádzať názov a adresu úradu určeného každým členským štátom v súlade s článkom 3 nariadenia (EHS) č. 3600/92 s cieľom zabezpečiť, aby dokumentácia a iné informácie boli predložené úradu určenému na prijímanie a manipuláciou s takýmito informáciami;
keďže opatrenia ustanovené v tomto nariadení sú v súlade so stanoviskom Stáleho výboru pre zdravie rastlín,
PRIJALA TOTO NARIADENIE:
Článok 1
1. Zoznam účinných látok, ktoré budú posudzované v rámci nariadenia (EHS) č. 3600/92, je uvedený v stĺpci A prílohy I k tomuto nariadeniu.
2. Členský štát určený ako spravodajský členský štát pre každú z látok uvedených v odseku 1 je uvedený v stĺpci B prílohy I oproti príslušnej účinnej látke.
3. Výrobcovia, ktorí včas predložili oznámenie v súlade s článkom 4 (2) nariadenia (EHS) č. 3600/92, sú uvedení v stĺpci C prílohy I k tomuto nariadeniu kódom zloženým z troch písmen vedľa príslušnej účinnej látky. Názov a adresa každého výrobcu sú identifikované pre každý kód v prílohe II k tomuto nariadeniu.
4. Názov a adresa úradu určeného každým členským štátom v súlade s článkom 3 nariadenia (EHS) č. 3600/92 sú uvedené v prílohe III k tomuto nariadeniu.
Článok 2
Konečný termín predloženia dokumentácie a informácií uvedených v tretej zarážke článku 5 (4) nariadenia (EHS) č. 3600/92 spravodajskému členskému štátu je stanovený na 30. apríl 1995.
Článok 3
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. apríla 1994